Diari Oficial de la Generalitat Valenciana


Sumari del DOGV 5076, del 23-08-2005 (2005/8930)

RESOLUCIÓ de 27 de juliol de 2005, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del Conveni de col·laboració entre la Generalitat Valenciana i l'Ens Públic Radiotelevisió Espanyola en matèria de foment de la comunicació i la producció audiovisual de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5076

Data del DOGV
:   23-08-2005

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2005/8930


Data del document
:   27-07-2005

Organisme emissor
:   Presidència de la Generalitat

Tipus de document
:   Resolució

Descriptors 

:   * producció audiovisual
    * televisió
    * cooperació administrativa

RESOLUCIÓ de 27 de juliol de 2005, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del Conveni de col·laboració entre la Generalitat Valenciana i l'Ens Públic Radiotelevisió Espanyola en matèria de foment de la comunicació i la producció audiovisual de la Comunitat Valenciana. [2005/8930]
  
Subscrit, després de la tramitació prèvia reglamentària, entre la Generalitat Valenciana i l'Ens Públic Radiotelevisió Espanyola, el 9 de maig de 2005, un Conveni de col·laboració en matèria de foment de la comunicació i la producció audiovisual de la Comunitat Valenciana, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0428/2005, i que figura com a annex d'esta resolució.
  
València, 27 de juliol de 2005.- La directora general de Relacions amb les Corts i Secretariat del Govern: Alida C. Mas Taberner.
  
CONVENI DE COL·LABORACIÓ ENTRE LA GENERALITAT VALENCIANA I L'ENS PÚBLIC RADIOTELEVISIÓ ESPANYOLA EN MATÈRIA DE FOMENT DE LA COMUNICACIÓ I LA PRODUCCIÓ AUDIOVISUAL DE LA COMUNITAT VALENCIANA
  
València, 9 de maig de 2005
  
Reunits
  
D'una banda, Francisco Camps Ortiz, president de la Generalitat Valenciana, facultat per a este acte per l'Acord del Govern valencià de data 6 de maig de 2005.
  
I d'una altra, Carmen Caffarel Serra, directora general de l'Ens Públic RTVE,
  
Exposen
  
Que la Generalitat Valenciana i RTVE compartixen la idea i l'objectiu de donar un servici públic de televisió a la societat a l'àmbit territorial d'aquella i coincidixen en la conveniència d'estretir la col·laboració, a fi d'oferir una informació objectiva, imparcial i plural de la realitat social, econòmica, cultural i institucional més pròxima al conjunt dels ciutadans de la Comunitat Valenciana, promocionar i difondre els valors de la cultura valenciana i contribuir al desenvolupament de la Comunitat amb el manteniment i creació d'infraestructures de comunicació que també servisquen per al desenvolupament de la seua indústria.
  
Que el sector audiovisual de la Comunitat Valenciana es constituïx com a motor de creixement i de generació d'ocupació. Per este motiu, es considera necessari el foment, la realització i la difusió d'obres produïdes per empreses de la Comunitat Valenciana, a fi d'impulsar el desenvolupament del sector audiovisual valencià i, en conseqüència, fomentar així l'ocupació en este rellevant sector productiu.
  
Per tot això, les parts han decidit subscriure el present conveni de col·laboració sota les següents
  
Estipulacions
  
Primera. L'objecte del present conveni és establir les línies de col·laboració i d'actuació necessàries entre la Generalitat Valenciana i Radiotelevisió Espanyola en les matèries següents:
  
L'elaboració d'una graella de programació regional que s'emeta a través de les cadenes de televisió de què és titular RTVE, habilitant per a això les fórmules precises, fomentant d'eixa manera la informació sobre la Comunitat Valenciana.
  
El foment de la producció audiovisual d'empreses radicades a la Comunitat Valenciana o que estes coproduïxen, per a la seua difusió a través dels diversos canals de RTVE.
  
La cessió de l'edifici singular, siti al Parc Tecnològic de València, on s'ubiquen les instal·lacions de RTVE, per al compliment de totes les accions previstes en este conveni, en els termes adscrits en l'estipulació segona.
  
La difusió de la cultura, institucions, economia i realitat social de la Comunitat Valenciana, amb especial atenció a la celebració de l'America's Cup 2007.
  
Segona. Amb l'objecte de coadjuvar a l'adequada presència territorial de la informació sobre la Comunitat Valenciana, la Generalitat Valenciana s'obliga a cedir a RTVE per un temini inicial de 10 anys, al seu torn renovables, amb la conformitat prèvia d'ambdues parts, després de l'oportuna tramitació de l'expedient administratiu reglamentari a l'efecte i amb les condicions específiques que s'hi determinen, la parcel·la següent:
  
Parcel·la de terreny al terme de Paterna, part del polígon industrial anomenat Parc Tecnològic, assenyalada amb els números 172 i 174 en el plànol parcel·lari del seu pla parcial. Té una superfície aproximada de 4.731 m2 i confronta pel nord amb el carrer Robert Darwin, est, carrer Grahan Bell, sud, parcel·la propietat de la Generalitat Valenciana identificada amb el número 176 del pla parcial i oest, parcel·les 171 i 173 del pla parcial. Sobre esta parcel·la hi ha un edifici en forma de H, amb planta baixa i dues plantes altes, amb una superfície construïda de 197,78 m2 en planta baixa, i de 1749,70 m2 en cadascuna de les plantes primera i segona i de 40,57 m2 en la coberta per al cassetó. En total 3.737,75 m2.
  
Dades registrals: la parcel·la ha de segregar-se de la finca registral 43206, inscrita en el Registre de la Propietat de Paterna, al tom 1559, llibre 373 de Paterna, foli 185. Referència cadastral: part de la parcel·la 6872222FL4812X3724NX.
  
Sense perjudici de la tramitació específica de l'expedient patrimonial que tendix a acordar la cessió de l'immoble, que reflectirà oportunament les condicions en què s'acorde, RTVE accepta en subscriure este conveni, les obligacions següents:
  
a. L'entitat cessionària haurà de destinar l'edifici i la parcel·la únicament i exclusiva a seu d'Hispavisión i altres instal·lacions de RTVE, sense que siga possible arrendar o autoritzar la utilització a un tercer de l'immoble o part d'este per cap títol.
  
b. L'entitat cessionària haurà de mantenir i conservar adequadament l'edifici i el terrerny durant tot el termini de la cessió i fer-se càrrec de qualsevol despesa que se'n derive.
  
c. L'entitat cessionària haurà d'assumir el pagament de les despeses d'utilització de l'edifici i dels impostos que graven l'immoble, i especialment, l'impost de béns immobles.
  
d. L'entitat cessinària no podrà realitzar cap obra que altera la configuració de l'immoble, sense l'autorització prèvia de la Generalitat.
  
e. L'entitat cessionària haurà de subscriure un pòlissa d'assegurança de responsabilitat civil, en el termini que s'establisca.
  
f. En cas que l'immoble no es destine a la finalitat prevista o incomplisca qualsevol de les condicions a què se sotmet la cessió, operarà la reversió automàtica de l'immoble tal i com establix la Llei de Patrimoni.
  
A tal efecte, la Comissió Mixta prevista en este coveni comprovarà l'ús adequat de les dependències a la cessió de les quals s'obliga la Generalitat Valenciana pel present conveni.
  
Tercera. La programació regional de TVE a l'àmbit territorial de la Generalitat Valenciana es materialitzarà en la desconnexió de les emissions regulars de TVE de dilluns a dissabte, ambdós inclusivament, per a l'emissió d'una programació específica per a la Comunitat Valenciana, desconnexió que tindrà lloc en les bandes horàries que s'especifiquen en la clàusula següent.
  
Quarta. Les franges horàries en què es materialitzarà la desconnexió als efectes previstos en la clàusula precedent seran les següents:
  
a) En la Primera Cadena de TVE, de dilluns a divendres, ambdós inclusivament, de 14.00 a 14.30 hores.
  
b) En la Segona Cadena de TVE, els dilluns, de 20.00 a 20.30; de dimarts a dijous, ambdós inclusivament, de 19.30 a 21.00; els divendres, de 19.00 a 21.00 hores; i el dissabte de 19.30 a 20.00 hores.
  
Si excepcionalment la desconnexió a què es referixen els apartats anteriors no tinguera lloc, totalment o parcialment, per emetre's per TVE esdeveniments d'interés nacional, se n'informarà, prèviament i amb la suficient antelació, la Generalitat Valenciana, que serà compensada mitjançant desconnexions addicionals en les dates i franges horàries que a este efecte acorde la Comissió Mixta Paritària prevista en l'estipulació quinzena del present conveni o per mitjà de l'emissió en la programació de La Segona Cadena d'esdeveniments produïts amb transcendència per a l'àmbit territorial de la Generalitat Valenciana.
  
Cinquena. La programació prevista en les franges horàries de desconnexió territorial serà primordialment informativa i es basarà en un informatiu regional que haurà d'atendre els principis de veracitat, objectivitat i imparcialitat.
  
L'esmentat informatiu s'emetrà en l'horari de dilluns a divendres en La Primera de 14.00 a 14.30, i en La Segona de 20.00 a 20.30 hores. Els canvis en l'horari d'emissió dels informatius hauran de ser informats a la Comissió Mixta que es preveu en el present conveni.
  
En el si de la Comissió Mixta, la Generalitat i RTVE podran acordar el tractament de forma diferenciada d'assumptes d'interés general referits a la mateixa Generalitat o a la gestió del Consell no relacionats amb l'actualitat del dia, en la resta de programes que integren la programació regional, i sobre la base d'un temps d'entre 3 a 5 minuts.
  
En l'informatiu dels divendres a la vesprada, s'inclourà una àmplia informació dels acords adoptats en la reunió setmanal del Consell, sobre la base de la informació facilitada per la Direcció General de Promoció Institucional.
  
Sisena. La programació que s'ha d'emetre en les franges horàries de desconnexió en La Segona Cadena inclourà programes dedicats a temes concrets d'especial interés per a la Comunitat Valenciana, com ara: benestar social, sanitat i consum; educació i culturals; turístics; economia, indústria i ocupació i esport, atenent les propostes de temes d'interés general que la Direcció General de Promoció Institucional plantejarà a la Comissió Mixta.
  
La programació regional dels divendres, en la franja horària de 19.00 a 21.00 hores, es dedicarà, preferentment, a la informació sobre els clubs esportius de la Comunitat Valenciana, i al foment de l'esport autòcton, com la pilota valenciana. Amb este objecte, la Generalitat posarà a disposició de RTVE els drets necessaris per a l'efectivitat de les dites retransmissions d'interés autonòmic.
  
El tractament que en estos programes haja de donar-se a les actuacions que estiga duent a terme la Generalitat Valenciana en les matèries que aborden, seran objecte d'acord en la Comissió Mixta a què es referix la clàusula quinzena.
  
La programació a què es referix la clàusula quarta s'emetrà en llengua valenciana.
  
Setena. RTVE oferirà, a més de les desconnexions establides en la clàusula quarta, a través de La 2 de TVE, la retransmissió en directe d'almenys quatre esdeveniments que li propose la Generalitat Valenciana davant de la Direcció General de RTVE o a través de la Comissió Mixta. Dos dels esdeveniments seran retransmesos a nivell nacional, i els altres dos seran retransmesos per al circuit regional. La concreció dels termes de retransmissió dels esmentats esdeveniments serà acordada per part de la Comissió Mixta prevista en l'estipulació quinzena.
  
Huitena. RTVE es compromet a la difusió a nivell nacional de totes aquelles actuacions i esdeveniments generats des de la Comunitat Valenciana que puguen ser d'interés per a la resta d'Espanya.
  
Novena. La Generalitat Valenciana aportarà per al finançament de la programació territorial ampliada durant 2005 la quantitat de sis-cents mil euros (600.000 €), existint crèdit suficient en la secció 05, capítol IV del programa pressupostari 462.20, del vigent pressupost de la Generalitat Valenciana.
  
Desena. Amb l'objecte de contribuir a la promoció del sector audiovisual de la Comunitat Valenciana i als interessos d'esta, en els seus diferents aspectes econòmics, culturals, industrials, artístics, etc., RTVE manifesta la seua voluntat d'estudiar amb deteniment, en els diferents comités relacionats amb l'adquisició de drets audiovisuals, les propostes de finançament de llargmetratges i altres formats audiovisuals produïts amb participació majoritària valenciana i rodats, si és possible, en indrets de la Comunitat Valenciana, amb l'objectiu d'aconseguir, en un breu termini de temps, l'adquisició de drets sobre quatre llargmetratges de qualitat i tres documentals de gran format, desenvolupats, cada un d'ells, amb participació majoritària de productores de la Comunitat Valenciana que contribuïsquen a la promoció del sector audiovisual de la Comunitat Valenciana, i que responguen a l'estàndard de qualitat exigit per TVE en la selecció de les produccions que finança.
  
RTVE assabentarà la Comissió Mixta del nombre dels llargmetratges o documentals de gran format espanyols que hagen sigut produïts o estiga projectat produir-los amb participació majoritària valenciana i/o rodats en indrets de la Comunitat Valenciana, i anualment s'analitzaran i proposaran les mesures adequades per al foment i increment d'estes produccions audiovisuals en la programació de RTVE.
  
Onzena. Els que subscriuen acorden la difusió a través de Televisió Espanyola a València, gratuïtament i amb la indicació del seu origen, de la informació que El Govern Valencià considere d'interés públic, així com de determinades campanyes de publicitat institucional o comunicacions que propose la Generalitat Valenciana.
  
Cada una de les campanyes quedarà sotmesa a les directrius d'emissió de publicitat aprovades per RTVE i, en el cas que se sol·licite la seua emissió amb caràcter gratuït, a la prèvia declaració d'anunci de servici públic per l'autoritat administrativa competent.
  
La Comissió Mixta podrà atendre altres peticions d'emissió de campanyes institucionals o d'interés per a la Comunitat Autònoma Valenciana, ja siga a nivell regional, nacional o supranacional a través d'Hispavisión o els canals internacionals de RTVE; així com el compliment de l'obligació prevista en l'apartat anterior.
  
En tot cas, RTVE es compromet a subratllar en les emissions del Canal Hispavisión que este es difon des de la Comunitat Valenciana, en la imatge corporativa, publicitat i tot tipus de mencions que es referisquen a Hispavisión.
  
Dotzena. RTVE té adquirits els drets d'emissió per al territori nacional dels esdeveniments esportius i una àmplia programació associada a la celebració de la XXXII edició de l'America's Cup entre els anys 2004 i 2007, en què tindrà lloc la final del desafiament.
  
RTVE es compromet a petició de la Generalitat a subllicenciar la retransmissió de part dels continguts a través de Radiotelevisió Valenciana (Canal Nou), sense perjudicar el compliment del contracte que RTVE té firmat amb el titular dels drets sobre la prova esportiva, ni les seues preferències de programació; però sense limitació quant als continguts que puguen ser objecte de subllicències (resums, programes de promoció, retransmissió en directe o en diferit de les proves). Qualssevol dubtes en relació amb el compliment d'esta clàusula seran sotmeses a l'opinió de l'organitzador de l'America's Cup 2007 (ACM TV Prod).
  
Durant la celebració de les proves més importants de les que integren l'America's Cup 2007, RTVE traslladarà a València equips i personal suficient que permeta la retransmissió des del centre de celebració de les regates, segons els casos, d'un programa esportiu de referència (Estadi 2), els telenotícies o un magazín.
  
RTVE realitzarà les actuacions oportunes per a l'emissió de la programació referida a la Copa Amèrica en analògic i digital.
  
Així mateix, RTVE en el circuit regional i en la programació del centre territorial, es compromet a incloure fins a l'any 2007 programes de producció, pròpia o aliena, que sota el títol provisional de Rumb a la Copa Amèrica tracten de l'actualitat esportiva del món de la vela amb entrevistes als personatges destacats d'este món i exposició de l'estat de la tècnica, avanços i aplicació de la I+D+I al món de la nàutica. Hi haurà espais dirigits a l'ensenyança d'este esport (Escola de Navegants), coneixement de les seues diferents modalitats i la seua importància en la història (Vela Nostrum) i el seu vocabulari i terminologia particulars (Mar de paraules).
  
En el si de la Comissió Mixta es designarà una ponència que avaluarà els continguts dels programes de producció pròpia, assegurant la introducció de continguts proposats per la Generalitat Valenciana i l'adequat tractament institucional de les distintes administracions.
  
Tretzena. En el procés d'adquisició de drets d'emissió de les produccions a què fa referència l'estipulació desena, RTVE realitzarà les gestions oportunes per a incloure el possible ús per part de la Generalitat Valenciana per a fins culturals, educatius o promocionals.
  
Catorzena. L'ens públic RTVE, com a beneficiari de les ajudes previstes en el present conveni, complirà amb les obligacions que, com a tal, disposa l'article 13 de la Llei General de Subvencions.
  
Fent ús de la possibilitat a què es referix l'article 47 bis.1.c del Text Refós de la Llei d'Hisenda Pública de la Generalitat Valenciana, i per considerar-ho d'interés per als fins pretesos pel present conveni, s'anticiparà al beneficiari el 100% de la quantitat subvencionada, que li serà pagada d'una sola vegada i després de la firma del present document, amb la prèvia aportació d'un aval reglamentàriament constituït a favor de la Presidència de la Generalitat Valenciana, per un import del total de 600.000 euros.
  
Una vegada conclòs l'objecte del conveni i justificat per part de RTVE, la Direcció General de Promoció Institucional de la Secretaria de Relacions amb l'Estat i Comunicació de la Presidència de la Generalitat certificarà que s'ha complit satisfactòriament tal objecte, així com que els fons percebuts pel beneficiari han sigut degudament aplicats amb este fi, cosa que en qualsevol cas serà un requisit per a la devolució de l'aval reglamentàriament constituït i depositat com a garantia del finançament a què es referix el present document.
  
Quinzena. Per al seguiment, supervisió, interpretació i execució del present conveni es constituirà una comissió mixta paritària, constituïda per tres representants de la Generalitat Valenciana i tres representants de RTVE. La dita Comissió servirà per a prendre coneixement dels problemes que puguen plantejar-se en l'execució del present conveni i per a proposar les solucions per a resoldre'ls. No substituïx les competències de cap dels òrgans de la Generalitat o RTVE.
  
En particular, tractarà els assumptes següents:
  
1. Tractament de la informació en les desconnexions regionals.
  
2. Seguiment institucional de la Comunitat Valenciana, la Generalitat i la labor del Consell en la programació regional i nacional de RTVE.
  
3. Participació de RTVE en el foment de la indústria audiovisual valenciana.
  
4. Posada a disposició de la Generalitat de temps per a l'emissió de campanyes institucionals o d'interés públic de la Comunitat Autònoma.
  
5. Relacions entre RTVE i els mitjans de comunicació pública de la Comunitat Autònoma Valenciana.
  
6. Execució de la retransmissió dels esdeveniments que integren l'America's Cup 2007, sense perjudici de les competències de l'Ajuntament de València, l'Estat i el Consorci creat a este efecte.
  
7. Ús adequat de les dependències a la cessió de les quals s'obliga la Generalitat Valenciana pel present conveni.
  
8. Concreció dels termes de la retransmissió dels esdeveniments previstos en l'estipulació huitena.
  
La Comissió Mixta es reunirà cada vegada que ho sol·licite una de les parts, en tot cas cada tres mesos, i designarà en el seu si un representant permanent per cada part a fi que puguen mantindre en tot moment el necessari contacte i coordinació.
  
Setzena. L'incompliment de les obligacions o compromisos derivats del present conveni per qualsevol de les parts facultarà l'altra part per a resoldre-ho. Prèviament a això, la representació de cada part haurà de presentar un document a la Comissió Mixta, on es concreten els motius exactes que justifiquen la resolució del conveni.
  
Dessetena. La vigència del present conveni serà:
  
Pel que fa a la cesssó, de 10 anys renovables en els termes que es determinen en l'expedient patrimonial instruït a l'efecte.
  
Fins a l'acabament de l'America's Cup, l'any 2007, de les clàusules que es referixen a la retransmissió de drets i obligacions d'este esdeveniment.
  
Anual, en el cas de les restants clàusules que es referixen a l'emissió de programes de RTVE a través del Centre Territorial de València.
  
Dihuitena. El present conveni té caràcter administratiu i queda exclòs del que disposa el Text refós de la Llei de Contractes de les Administracions Públiques.
  
Tots els dubtes i conflictes relatius a ell seran resolts pels jutges i tribunals de la jurisdicció contenciosa administrativa, després de l'intent de resolució en la Comissió Mixta.
  
I en prova de conformitat, es firma el present conveni, en cinc exemplars, al lloc i data indicats.
  
El president de la Generalitat Valenciana: Francisco Camps Ortiz
  
La directora general de Radiotelevisión Española: Carmen Caffarel Serra